Nang Yesu ntyak naai hu a̱ni,
a̱ si̱ ghwut ma̱ng mman ta̱m nggu na.
Ba̱ si̱ byia̱k chen Kidron.
Da̱ ma̱nyii chen a̱kya,
sop a̱ka̱kwon za̱itun ku nshya̱,
Yesu ma̱ng mman ta̱m nggu na,
ba̱ si̱ nwuo ma̱ a̱byin ka.
Yahuda,
a̱bang a̱byin wu,
ku lyen a̱vwuo ka,
mat kuzang jen Yesu ku chong mi̱ mman ta̱m nggu na a̱ja.
Huhwa Yahuda si̱ kin doot a̱ si̱ bwuo á̱niet nzwang ma̱ng á̱niet chok A̱li Nwuat Za̱nang A̱gwaza ba,
nang a̱cha̱chet pris ma̱ng A̱fa̱risawa ku ta̱m a̱ni;
ba̱ si̱ nat ma̱ a̱byin ka.
Ba̱ si̱ ba̱ng long sang ma̱ng a̱ka̱fi̱t ndong.
Ba̱ si̱ mbeang nkyang nzwang.
Yesu mameang ku lyen a̱mgba̱m kyang hu ku na shya̱ nggu a̱ni.
Huhwa si̱ mbyia̱ a̱ si̱ ghwut mami mman ta̱m nggu na a̱ bai a̱zanson.
A̱ si̱ nyia̱ ma̱ng a̱mba,
“A̱nyan wa nang nyi chat?”
Ba̱ si̱ ma shim nggu ndyo nyia̱,
“Yesu,
A̱tyu Na̱za̱ra̱t wa!”
Yesu si̱ nyia̱ ma̱ng a̱mba,
“Di,
nung gwa wu!”
(Yahuda a̱bang a̱byin wu a̱ na bwuk ma̱ng Yesu a̱ni,
nang gu yong dundung ma̱ng a̱mba a̱ja.)
Nang Yesu nnyia̱ ma̱ng a̱mba “Di,
nung gwa wu” a̱ni,
a̱mgba̱m mba ba̱ si̱ kin tuk lilyim,
ba̱ si̱ shyot á̱ kwa̱i a̱byin!
Yesu si̱ bu lyip ba a̱ka̱feang nyia̱,
“A̱nyan wa nang nyi chat la?”
Ba̱ si̱ bu nwuak gu shim nyia̱,
“Yesu A̱tyu Na̱za̱ra̱t!”
Yesu si̱ bu nyia̱ ma̱ng a̱mba a̱ni,
“N wa ka̱n tak ma̱ng a̱nyin;
nung gwa ngyet gu.
Ka̱nang nung gwa nang nyi chat,
yok á̱niet bani ba̱ nkat.”
Yesu ku hyia̱ a̱lyiat nani,
da̱nian na̱ ka nat cha̱chaat ma̱ng a̱lyiat na nang gu ku mi̱ nhyia̱ ma̱ng a̱mba nyia̱,
“A̱tyia̱,
mami á̱niet ba nang a nwuak nung a̱ni;
a̱tyo nyiung ma̱ng a̱mba,
na bwuk bah.”
Nang Siman Bitut shya̱ ma̱ng tswat,
a̱ si̱ tyap a̱khwo a̱gba̱ndang pris wu fufwuo mbwak yak hu a̱ ti̱n.
A̱khwo wu,
á̱ ku ngyei nggu Ma̱lkut.
Huhwa Yesu si̱ nyia̱ ma̱ng Bitut a̱ni,
“Bwuok ma̱ng tswat ang ji,
a tyia̱ mi̱n kwa nji hu!
A fa n na swuo ma̱ a̱kashyi swuo a̱bung wu nang A̱tyia̱ wu nang nung a̱ni baa?”
Sot á̱niet nzwang,
mbeang a̱kwak a̱son mba wu,
ma̱ng á̱niet chok a̱cha̱chet A̱yahudawa si̱ kin bai.
Ba̱ si̱ ba̱ ta̱bat Yesu,
ba̱ si̱ la̱p gu.
Mi̱ di̱ tsa hu ba̱ si̱ ya nnat ma̱ng a̱nggu da̱ a̱vwuo Hanana,
a̱ ku yet a̱kwang Ka̱yafat wa.
Ka̱yafat mameang,
nggu wa ku yet a̱gba̱ndang pris wu ma̱ a̱lyia̱ a̱kya.
Nggu,
Ka̱yafat wa ku tyiet A̱yahudawa ba nyia̱;
ku yet a̱sham ba̱t a̱tyo nyiung wa a̱ khwu a̱kwonu á̱kum á̱niet ka.